(6)Plány obnovy a odolnosti by mali napĺňať všeobecné ciele Mechanizmu na podporu obnovy a odolnosti zriadeného nariadením (EÚ) 2021/241 a Nástroja Európskej únie na obnovu zriadeného nariadením Rady (EÚ) 2020/2094 s cieľom podporiť obnovu po kríze COVID-19. Mali by podporovať hospodársku, sociálnu a územnú súdržnosť Únie tým, že budú prispievať k šiestim pilierom uvedeným v článku 3 nariadenia (EÚ) 2021/241.

(2)Rada 9. júla 2019 a 20. júla 2020 adresovala Cypru odporúčania v kontexte európskeho semestra. Rada konkrétne odporúčala účinne riešiť pandémiu, udržiavať hospodárstvo a podporiť následného oživenie. Keď to hospodárske podmienky umožnia, Rada odporúčala Cypru realizovať fiškálne politiky zamerané na dosiahnutie obozretných strednodobých fiškálnych pozícií a zabezpečenie udržateľnosti dlhovej služby pri súčasnom zvyšovaní miery investícií. Rada ďalej odporúčala posilniť odolnosť a kapacitu systému zdravotnej starostlivosti s cieľom zabezpečiť kvalitné a cenovo dostupné služby, a to aj tým, že sa zlepšia pracovné podmienky zdravotníckych pracovníkov, a zabezpečiť, aby národný systém zdravotnej starostlivosti začal v roku 2020 fungovať podľa plánu a aby sa súčasne zachovala jeho dlhodobá udržateľnosť. Rada Cypru takisto odporúčala zabezpečiť primeranú náhradu príjmu a prístup k sociálnej ochrane pre všetkých, posilniť verejné služby zamestnanosti, posilniť aktívnu pomoc pre mladých ľudí a podporiť ich aktiváciu, podporovať pružné formy organizácie práce, zlepšiť relevantnosť vzdelávania a odbornej prípravy pre trh práce, realizovať reformu systému vzdelávania a odbornej prípravy vrátane hodnotenia učiteľov a zvýšiť zapojenie zamestnávateľov a účasť študentov v odbornom vzdelávaní a príprave, ako aj zlepšiť prístup k cenovo dostupnému vzdelávaniu a starostlivosti v ranom detstve. Rada Cypru ďalej odporúčala zabezpečiť primeraný prístup k financiám a likvidite, najmä pre malé a stredné podniky, prijať právne predpisy, ktorými sa strategickým investorom zjednoduší spôsob získavania potrebných povolení a licencií, obnoviť realizáciu privatizačných projektov, čo najskôr realizovať pripravené verejné investičné projekty, podporiť investície súkromného sektora zamerané na podporu oživenia hospodárstva a zamerať investície na zelenú a digitálnu transformáciu, najmä na čistú a efektívnu výrobu a využívanie energie, nakladanie s odpadmi a vodné hospodárstvo, udržateľnú dopravu, digitalizáciu, výskum a inovácie. Cyprus bol okrem toho vyzvaný, aby zintenzívnil opatrenia na odstránenie prvkov daňového systému, ktoré jednotlivcom a nadnárodným spoločnostiam uľahčujú agresívne daňové plánovanie, a to najmä prostredníctvom odchádzajúcich platieb. Ďalej sa Cypru odporúčalo zvýšiť efektívnosť a kvalitu, a to aj digitalizáciu i) systému súdnictva vrátane fungovania správneho súdnictva, revízie občianskoprávnych konaní a zvýšenia špecializácie súdov a ii) verejného sektora vrátane fungovania verejnej správy a miestnych samospráv a riadenia subjektov vo vlastníctve štátu, ako aj prijať opatrenia na posilnenie vymáhania pohľadávok a zaistiť spoľahlivé, zabezpečené a rýchle systémy na vydávanie a prevod listov vlastníctva a práv k nehnuteľnému majetku. Cyprus sa takisto vyzýval, aby uľahčil znižovanie objemu nesplácaných úverov vrátane vytvorenia účinnej štruktúry riadenia štátom vlastnenej správcovskej spoločnosti, prijatia opatrení na zlepšenie platobnej disciplíny a posilnenia dohľadu nad spoločnosťami poskytujúcimi úvery, ako aj dohľadu v nebankovom finančnom sektore, a to aj plným integrovaním orgánov dohľadu nad poisťovacími službami a dôchodkovými fondmi. Okrem toho sa Cyprus vyzýval, aby urýchlil reformy v oblasti boja proti korupcii, zabezpečil nezávislosť prokuratúry a posilnil kapacity v oblasti presadzovania práva. Na základe posúdenia pokroku pri plnení uvedených odporúčaní pre danú krajinu v čase predloženia plánu obnovy a odolnosti Komisia dospela k záveru, že odporúčanie týkajúce sa prijatia všetkých opatrení potrebných na účinné riešenie pandémie, udržanie hospodárstva a podporu následného oživenia je v plnej miere vykonané.

(1)Pandémia ochorenia COVID-19 má rušivý vplyv na hospodárstvo Cypru, čo znásobuje výzvy, ktoré existovali pred pandémiou. V roku 2019 dosahoval Cyprus hrubý domáci produkt na obyvateľa (HDP na obyvateľa) na úrovni 81 % priemeru Únie. Z prognózy Komisie z jari 2021 vyplýva, že reálny HDP Cypru v roku 2020 klesol o 5,1 % a v období 2020 – 2021 by mal kumulatívne klesnúť o 2,1 %. Medzi dlhodobejšie aspekty s vplyvom na strednodobú hospodársku výkonnosť patrí model rastu opierajúci sa o relatívne málo zdrojov rastu a vysoká úroveň objemu súkromného, verejného a zahraničného dlhu so zraniteľnými miestami vo finančnom sektore.

(8)V súlade s článkom 19 ods. 3 písm. a) nariadenia (EÚ) 2021/241 a oddielom 2.1 prílohy V k nemu plán obnovy a odolnosti do značnej miery (hodnotenie A) predstavuje komplexnú a primerane vyváženú reakciu na hospodársku a sociálnu situáciu, čím primerane prispieva ku všetkým šiestim pilierom uvedeným v článku 3 nariadenia (EÚ) 2021/241, pričom zohľadňuje osobitné výzvy a finančné prostriedky pridelené dotknutému členskému štátu.

(9)Plán obnovy a odolnosti tvorí široký a vyvážený súbor reforiem a investícií, ktoré pomáhajú riešiť hlavné politické výzvy prítomné v cyperskej spoločnosti a hospodárstve a súčasne sú primeranou reakciou na vplyv pandémie COVID-19. Plán je koncipovaný so zreteľom na zastrešujúci cieľ posilniť odolnosť hospodárstva a potenciál krajiny dosiahnuť hospodársky, sociálne a environmentálne udržateľný dlhodobý rast a blahobyt. Plán sa zameriava na päť prioritných politických osí: zdravie a civilná ochrana; prechod na zelené hospodárstvo; odolnosť a konkurencieschopnosť hospodárstva; digitálna transformácia; trh práce, sociálna ochrana, vzdelávanie a ľudský kapitál. V pláne sa jasne vysvetľuje, ako každá z politických osí prispieva k šiestim pilierom uvedeným v článku 3 nariadenia (EÚ) 2021/241. Pomáha to zabezpečiť komplexné zohľadnenie každého piliera koherentným spôsobom.

(10)Plán má za cieľ prispieť k riešeniu kľúčových výziev spojených so zelenou transformáciou vrátane otázky vysokých emisií skleníkových plynov, nedostatkov v oblasti vodného hospodárstva a nakladania s odpadmi, ako aj potreby chrániť biodiverzitu a voľne žijúce živočíchy a rastliny. Opatrenia v tomto kontexte zahŕňajú zavedenie zelenej dane, reformu trhu s elektrinou sprevádzanú zjednodušením zavádzania energie z obnoviteľných zdrojov, obnovu fondu budov s cieľom zvýšiť ich energetickú hospodárnosť, ekologizáciu vozového parku, ochranu pred lesnými požiarmi, ochranu morského ekosystému a inteligentné vodné hospodárstvo. Plán takisto obsahuje opatrenia, ktorých cieľom je prispieť k digitálnej transformácii, s dôrazom na pripojiteľnosť a riešenia elektronickej verejnej správy, pričom aspekty digitalizácie sú zároveň začlenené do opatrení v ďalších oblastiach, napríklad v rámci reformy súdnictva, systému zdravotnej starostlivosti a systému vzdelávania a odbornej prípravy. Digitalizáciu podnikov, najmä malých a stredných podnikov, podporujú priame opatrenia zacielené na zvyšovanie ich produktivity a konkurencieschopnosti. Očakáva sa, že inteligentný, udržateľný a inkluzívny rast sa podporí opatreniami na zlepšenie prístupu podnikov k financiám, cielenými reformami a investíciami v oblasti výskumu a inovácií, reformou vzdelávania, ktorá prispeje k riešeniu otázky kvality výsledkov v oblasti vzdelávania aj potreby znížiť sociálno-ekonomické rozdiely, ako aj spravodlivým a inkluzívnym podporovaním čistejšieho energetického mixu a znižovania uhlíkovej stopy hospodárstva. Súbežne s tým je cieľom komponentu venovaného finančnej a fiškálnej stabilite posilniť zdravie bankového sektora, zlepšiť fungovanie rámca pre platobnú neschopnosť a predchádzať vysokému súkromnému dlhu pri súčasnom zvyšovaní efektívnosti a spravodlivosti daňového systému, čím sa zlepší odolnosť hospodárstva. Plán takisto prispieva k riešeniu výziev cyperského hospodárstva z hľadiska konkurencieschopnosti, produktivity a potreby diverzifikovať model rastu, a to prostredníctvom reforiem a investícií v rámci agropotravinárskeho sektora, ľahkého priemyslu, udržateľného cestovného ruchu a obehového hospodárstva.

(11)Plán prispieva k podpore hospodárskej, sociálnej a územnej súdržnosti a konvergencie Cypru s Úniou pomocou opatrení na zvýšenie dostupnosti, odolnosti a kvality systému zdravotnej starostlivosti a systému dlhodobej starostlivosti, na modernizáciu sociálnej infraštruktúry, boj proti energetickej chudobe, zaistenie spravodlivejšieho prístupu k digitálnym infraštruktúram a posilnenie podpory v nezamestnanosti a sociálnej podpory pre zraniteľnejšie skupiny. Niektoré z uvedených opatrení by sa mali pozitívne prejaviť aj na zdraví a ekonomickej, sociálnej a inštitucionálnej odolnosti, pričom by mali prinášať výsledky v synergii s ďalšími cielenými reformami a investíciami, ako je napríklad riešenie medzier v systéme sociálnej ochrany, znižovanie nesúladu medzi ponúkanými a požadovanými zručnosťami na trhu práce prostredníctvom iniciatív zvyšovania úrovne zručností a rekvalifikácie, ako aj poskytovaním poradenstva, ďalej modernizácia a digitalizácia verejnej správy a služieb vrátane škôl a zdravotníckych zariadení. Významný priestor sa v pláne venuje aj politikám pre ďalšiu generáciu, deti a mladých ľudí, ktoré zahŕňajú modernizáciu a skvalitňovanie systému vzdelávania a odbornej prípravy na všetkých úrovniach, dostupnejšie vzdelávanie a starostlivosť v ranom detstve, aktívnejšiu pomoc mladým ľuďom, ktorí nie sú zamestnaní, ani nie sú v procese vzdelávania alebo odbornej prípravy, ako aj podporu na všetkých úrovniach pri rozvoji zručností relevantných pre digitálnu a zelenú transformáciu.

Riešenie všetkých výziev identifikovaných v odporúčaniach pre danú krajinu alebo významnej podskupiny týchto výziev

(12)V súlade s článkom 19 ods. 3 písm. b) nariadenia (EÚ) 2021/241 a oddielom 2.2 prílohy V k nemu sa očakáva, že plán obnovy a odolnosti prispeje k účinnému riešeniu všetkých výziev alebo významnej podskupiny výziev (hodnotenie A) identifikovaných v príslušných odporúčaniach pre danú krajinu vrátane ich fiškálnych aspektov, ako aj v odporúčaniach vydaných podľa článku 6 nariadenia (EÚ) č. 1176/2011 adresovaných Cypru, alebo výziev identifikovaných v iných relevantných dokumentoch, ktoré Komisia oficiálne prijala v kontexte európskeho semestra.

(13)Plán zahŕňa rozsiahly súbor vzájomne sa posilňujúcich reforiem a investícií, ktoré prispievajú k riešeniu všetkých výziev alebo významnej podskupiny hospodárskych a sociálnych výziev uvedených v odporúčaniach pre danú krajinu, ktoré Rada adresovala Cypru v rámci európskeho semestra v rokoch 2019 a 2020. Očakáva sa, že riešením uvedených výziev plán obnovy a odolnosti zároveň prispeje aj k náprave nadmerných makroekonomických nerovnováh, ktorým Cyprus čelí, najmä pokiaľ ide o vysoký objem zahraničného, verejného a súkromného dlhu, naďalej vysoký podiel nesplácaných úverov, ako aj významný deficit bežného účtu.

(14)Očakáva sa, že rozšírením sietí s veľmi vysokou kapacitou v oblastiach, kde je prístup k nim nedostatočný, a vybudovaním kabeláže, ktorá bude „pripravená na gigabitové prepojenie“, sa na Cypre zlepší internetové pripojenie a podporí sa jeho využívanie. Očakáva sa, že digitalizácia služieb verejnej správy a zavedenie elektronickej justície, elektronického zdravotníctva a inteligentných miest prispejú k digitálnej transformácii. Okrem toho by mal plán podľa predpokladov zlepšiť efektívnosť verejnej správy posilnením strategickej úlohy personálnych oddelení a kapacity sekcií príslušných ministerstiev, aby mohli lepšie vykonávať politiky verejnej správy a funkcie v oblasti ľudských zdrojov, prostredníctvom zavedenia nového rámca pre obsadzovanie voľných pracovných miest vo verejnom sektore a hodnotenie výkonnosti zamestnancov. Zavedením nového právneho rámca pre miestne samosprávy by sa malo zlepšiť ich fungovanie. Ďalej sa očakáva, že zriadenie protikorupčného orgánu bude prínosom k účinnejšiemu boju proti korupcii, čo by malo prispieť aj k predchádzaniu nezrovnalostiam, ich odhaľovaniu a náprave pri využívaní verejných finančných prostriedkov. Plán obsahuje opatrenia, ktorými by sa mali riešiť aspekty cyperského daňového systému uľahčujúce agresívne daňové plánovanie, najmä v prípade nadnárodných spoločností, napríklad zavedenie zrážkových daní z odchádzajúcich platieb spojených s vyplácaním dividend, licenčných poplatkov a úrokov.

(15)Predpokladá sa, že vytvorením vnútroštátneho systému na sledovanie uplatnenia absolventov a úpravou učebných plánov stredných škôl so zameraním na zlepšenie digitálnej gramotnosti, mäkkých zručností a podnikateľských zručností spolu s realizáciou viacerých programov odbornej prípravy na zvyšovanie digitálnych, zelených, modrých a podnikateľských zručností určených pre rôzne skupiny obyvateľstva sa zlepší kvalita vzdelávania a odbornej prípravy a ich relevantnosť pre trh práce. Okrem toho sa očakáva zvýšenie efektívnosti činností a kvality služieb prostredníctvom digitalizácie systému stimulov v oblasti najímania pracovníkov a vytvorením systému riadenia výkonnosti verejných služieb zamestnanosti. Poskytovaním poradenstva a usmerňovania, ako aj pomocou systému stimulov v oblasti najímania pracovníkov zameraného na mladých ľudí, ktorí nie sú zamestnaní, ani nie sú v procese vzdelávania alebo odbornej prípravy, by sa mala posilniť aktívna pomoc a aktivačná podpora určené pre mladých ľudí. Systém vzdelávania a odbornej prípravy by sa mal zlepšiť vďaka novému systému hodnotenia učiteľov a škôl, vykonávaním národného akčného plánu s cieľom riešiť nesúlad medzi ponúkanými a požadovanými zručnosťami, rozšírením bezplatného povinného predškolského vzdelávania od veku štyroch rokov a výstavbou dvoch vzorových technických škôl, ktoré budú ďalej posilňovať odborné vzdelávanie a prípravu. Popritom sa očakáva zvýšenie kvality a cenovej dostupnosti vzdelávania a starostlivosti v ranom detstve na základe investícií do tejto oblasti a prijatia príslušnej národnej stratégie a akčného plánu. V pláne sa takisto počíta s prijatím zákona na reguláciu pružných foriem organizácie práce v podobe telepráce a s rozšírením sociálnej ochrany na samostatne zárobkovo činné osoby a pracovníkov v nových formách zamestnania v súlade s príslušnými odporúčaniami pre danú krajinu. Realizáciou plánu by sa mala posilniť kapacita, kvalita a odolnosť systému zdravotnej starostlivosti a systému civilnej ochrany, a to prostredníctvom opatrení zameraných na modernizáciu vybavenia a zriadenie špecializovaných informačných systémov popri podpore investícií do komunikačných systémov a elektronického zdravotníctva. Predpokladá sa aj rozšírenie a výstavba ďalších zariadení špecializovanej starostlivosti.

(16)Očakáva sa, že zriadením národnej podpornej agentúry a zavedením programov a schém financovania sa zlepší prístup k financovaniu a likvidite, najmä pre malé a stredné podniky. Vďaka grantovým schémam pre výskum a inovácie a zriadeniu centrálneho úradu pre prenos znalostí by sa mali zvýšiť investície do výskumu a inovácií.

(17)Plán obnovy a odolnosti obsahuje opatrenia, ktoré by mali prispieť k zelenej transformácii. Plán podporuje čistú a efektívnu výrobu a využívanie energie prostredníctvom rôznych opatrení, medzi ktoré patrí zelená daň, otvorenie trhu s elektrinou, podpora zelených investícií a projekty energetickej obnovy fondu budov a inej infraštruktúry. Sú v ňom zahrnuté aj opatrenia zamerané na posilnenie ochrany pred lesnými požiarmi a ochranu morského ekosystému. Opatrenia týkajúce sa nakladania s odpadmi a vodného hospodárstva sú zamerané na zníženie strát vody, modernizáciu existujúcej infraštruktúry a hospodárenie s vodami. Okrem toho sa na podporu udržateľnej dopravy predpokladajú investície do vozidiel s nulovými alebo nízkymi emisiami, ako aj do digitalizácie odvetvia dopravy.

(18)Cieľom plánu je znížiť riziká v bankovom sektore súvisiace so starými nesplácanými úvermi prostredníctvom osobitného akčného plánu, ako aj prostredníctvom opatrení na zlepšenie pracovného prostredia pre spoločnosti poskytujúce úvery a správcov úverov. Pokiaľ ide o vysoký súkromný dlh a otázku platobnej disciplíny, v pláne sa navrhuje lepšie monitorovanie dlhov, zlepšenie fungovania rámca pre platobnú neschopnosť a stratégia boja proti finančnej negramotnosti. Očakáva sa, že zvýšením dostupných ľudských zdrojov a zlepšením dostupných nástrojov dohľadu sa skvalitní dohľad nad sektormi poisťovacích služieb a dôchodkových fondov.

(19)Odporúčania týkajúce sa okamžitej reakcie fiškálnej politiky na pandémiu možno považovať za odporúčania, ktoré nepatria do rozsahu pôsobnosti plánu obnovy a odolnosti Cypru, a to bez ohľadu na skutočnosť, že Cyprus vo všeobecnosti primerane a dostatočne zareagoval na okamžitú potrebu podporiť hospodárstvo fiškálnymi prostriedkami v rokoch 2020 a 2021 v súlade s ustanoveniami všeobecnej únikovej doložky.

Príspevok k rastovému potenciálu, tvorbe pracovných miest a ekonomickej, sociálnej a inštitucionálnej odolnosti

(20)V súlade s článkom 19 ods. 3 písm. c) nariadenia (EÚ) 2021/241 a oddielom 2.3 prílohy V k nemu sa očakáva, že plán obnovy a odolnosti bude mať vysoký vplyv (hodnotenie A) na posilnenie rastového potenciálu, tvorbu pracovných miest a ekonomickú, sociálnu a inštitucionálnu odolnosť členského štátu, pričom prispeje k vykonávaniu Európskeho piliera sociálnych práv, a to aj podporou politík pre deti a mládež, a značne zmierni hospodársky a sociálny dosah krízy spôsobenej ochorením COVID-19, čím posilní hospodársku, sociálnu a územnú súdržnosť a konvergenciu v rámci Únie.

(21)Zo simulácií útvarov Komisie vyplýva, že plán má potenciál zvýšiť do roku 2026 HDP Cypru o 1,1 % až 1,8 %. Plán zahŕňa širokú škálu investícií do fyzického a ľudského kapitálu a reforiem, ktoré by mali prispieť k hospodárskemu rastu a zvyšovaniu zamestnanosti. Cieľom plánu je urýchliť na Cypre hospodársku obnovu a z dlhodobého hľadiska položiť základ pre model udržateľného rastu. Vďaka opatreniam zahrnutým v pláne by sa prostredníctvom zlepšenia rastového potenciálu, vytvárania pracovných miest a zvyšovania ekonomickej, sociálnej a inštitucionálnej odolnosti mala znížiť zraniteľnosť krajiny voči otrasom. Takisto sa očakáva, že plán prispeje k vykonávaniu Európskeho piliera sociálnych práv, a to aj prostredníctvom podpory politík na zabezpečovanie rovnosti príležitosti pre všetky deti a zvyšovanie zamestnanosti mladých ľudí, a pomôže Cypru stať sa inkluzívnou spoločnosťou s dobrým prístupom k zdravotnej starostlivosti a produktívnym a udržateľným hospodárstvom.

(22)Cyperský plán sa zaoberá riešením výziev v oblasti zamestnanosti, vzdelávania a zručností a sociálnych výziev, ktoré sú relevantné z hľadiska vykonávania Európskeho piliera sociálnych práv. V záujme podpory rovnosti príležitostí a prístupu na trh práce sa v pláne navrhujú reformy na zlepšenie digitálnych a zelených zručností, modernizáciu systému hodnotenia učiteľov a škôl a riešenie celkového nesúladu medzi ponúkanými a požadovanými zručnosťami. Plánujú sa aj investície na modernizáciu odborného vzdelávania a prípravy a na poskytovanie aktivačnej podpory mladým ľuďom, ktoré dopĺňajú opatrenia Európskeho sociálneho fondu plus. Na zlepšenie dynamiky trhu práce a pracovných podmienok Cyprus navrhol niekoľko opatrení vrátane legislatívnych opatrení s cieľom zabezpečiť väčšiu dostupnosť pružných foriem organizácie práce. V pláne sa uplatňuje integrovaný prístup k službám a politikám trhu práce, ako sú verejné služby zamestnanosti a aktívne politiky trhu práce, v súlade s odporúčaním Komisie týkajúcim sa účinnej aktívnej podpory zamestnanosti. Hlavnou cieľovou skupinou je mládež, pričom plán zahŕňa cielený stimul v oblasti najímania pracovníkov spojený s odbornou prípravou. V záujme zlepšenia sociálnej ochrany a začlenenia sa v pláne navrhujú opatrenia na podporu deinštitucionalizácie a služieb dlhodobej starostlivosti.

(23)V pláne sa prezentuje komplexný súbor opatrení na riešenie výziev na trhu práce a zlepšenie sociálnej súdržnosti. Uvedené opatrenia zahŕňajú reformy a investície do vzdelávania a zručností, aktivačné politiky a sociálne služby, boj proti nerovnostiam, modernizáciu trhu práce a zvyšovanie sociálneho začlenenia. Plán obsahuje podrobné zmapovanie vybraných intervencií s cieľom riešiť zraniteľné miesta identifikované v sociálnom prehľade, ktorý je východiskom pre vykonávanie Európskeho piliera sociálnych práv.

(24)Plán zahŕňa reformy verejnej správy zamerané na urýchlenie digitalizácie verejnej správy, zníženie administratívnej záťaže pre občanov a podniky a ďalšie urýchlenie procesov plánovania a schvaľovania verejných investičných projektov. Očakáva sa, že prostredníctvom uvedených opatrení sa v dlhodobom horizonte nastolí podnikateľská klíma priaznivejšia pre investície a v rámci hospodárstva sa zvýši hospodárska súťaž, a to zabezpečením efektívnych digitálnych služieb verejnej správy a umožnením dlhodobých účinkov zvyšovania produktivity.

Zásada „výrazne nenarušiť“